Okresná prokuratúra Nitra 
Damborského 1, 949 99 Nitra 1 	

Sp. zn. : 2 Pv 361/12/4403	Nitra, 19.10.2012
EEČ : 2-32-149-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Nitra
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX

	dňa 14.06.2012 v čase okolo 14.35 hodiny v Nitre na križovatke ulíc Hollého                               a Železničiarska u seba prechovával pre vlastnú potrebu sušenú rastlinu, pričom kriminalisticko-expertíznym skúmaním bolo zistené, že sušený rastlinný materiál vykazuje znaky typické pre rastliny rodu Cannabis s hmotnosťou 712 mg, ktorý obsahoval viac ako 20 mg účinnej látky THC, čo zodpovedá minimálne 2 (dvom) obvykle jednorazovým dávkam drogy a táto je zaradená v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

           Poverený policajt PZ OO PZ v Nitre uznesením sp. zn. ORP-1230/NR-NR-2012 zo dňa 16.04.2012 začal podľa § 199 odsek 1 Trestného poriadku trestné stíhanie a uznesením tej istej spisovej značky zo dňa 02.08.2012 vzniesol obvinenie podľa § 206 odsek 1 Trestného poriadku XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, pričom skutku sa dopustil na skutkovom základe tak, ako je uvedené vo výroku tohto uznesenia.

       	Po skončení prípravného konania som preskúmal celý vyšetrovací spis a zistil som nasledovný skutkový a právny stav:
      	Obvinený XXXXX (č. l. 21-23) v prípravnom konaní vypovedal, že je pravda, že dňa 14.06.2012 v čase okolo 14.35 hodiny bol v Nitre na križovatke ulíc Hollého a Železničiarska a mal pri sebe sáčok s marihuanou, ktorý našiel na zemi na sídlisku Klokočina v Nitre. Tiež uviedol, že jeho konanie ľutuje a že ho to mrzí.
	Obvinený bol zároveň pri výsluchu poučený o možnosti podmienečného zastavenia trestného stíhania a s takýmto postupom vyslovil súhlas.
 	V prípravnom konaní boli vypočutí aj svedkovia XXXXX (č. l. 24-25), XXXXX (č. l. 26-27), ktorí uviedli, že ako policajti KR PZ, odbor PMJ v Nitre vykonávali dňa 14.06.2012 hliadkovú službu v Nitre a spozorovali osobu, ktorá odhodila na zem ohorok od cigarety,  čím sa dopustila priestupku proti verejnému poriadku. Následne túto osobu stotožňovali a tiež sa jej spýtali, či má pri sebe veci pochádzajúce z trestnej činnosti alebo s ňou súvisiace, pričom XXXXX dobrovoľne vydal sáčok so zelenou sušenou rastlinou.
	V prípravnom konaní bolo znaleckým posudkom KEÚ PZ SR preukázané, že množstvo, ktoré igelitové vrecko obsahovalo, zodpovedá 2 (dvom) obvykle jednorazovým dávkam drogy.
	Z výpisu z ústrednej evidencie priestupkov Ministerstva vnútra SR vyplýva, že obvinený nemá žiaden záznam o priestupku (č. l. 29). 
           Z odpisu z registra trestov vyplýva, že obvinený má v tomto jeden záznam, no v súčasnosti sa na neho hľadí, akoby nebol odsúdený (č. l. 30).
           V prípravnom konaní bol skutok bez pochybností preukázaný, škoda v tomto prípade konaním obvineného nevznikla, obvinený je bez pochybností usvedčený aj ostatnými dôkazmi nachádzajúcimi sa v spise.
Skutok, pre ktorý je obvinený XXXXX stíhaný, je prečinom nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona s trestnou sadzbou až tri roky. 
Vzhľadom k tomu, že boli splnené zákonné podmienky ustanovené v § 216 odsek 1 Trestného poriadku na podmienečné zastavenie trestného stíhania, ako aj vzhľadom na osobu obvineného XXXXX, možno podmienečné zastavenie trestného stíhania obvineného považovať za dostačujúce. Zároveň som v zmysle § 216 odsek 2 Trestného poriadku uložil obvinenému XXXXX skúšobnú dobu v trvaní 12 mesiacov, ktorá začína plynúť právoplatnosťou tohto uznesenia. Ak obvinený počas tejto skúšobnej doby bude viesť riadny život, nebude ďalej pokračovať v trestnej činnosti, nedopustí sa žiadneho ďalšieho protispoločenského konania, po ukončení tejto skúšobnej doby rozhodnem, že sa obvinený osvedčil. Rozhodnutím o osvedčení v skúšobnej dobe nastávajú účinky zastavenia trestného stíhania.
Na základe uvedených skutočností som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať v lehote troch dní od jeho doručenia na Okresnú prokuratúru XXXXX.
          	Sťažnosť má odkladný účinok (§ 216 odsek 5 Trestného poriadku).

JUDr. Ján Šipoš
prokurátor